O **HGNC** ou ***HUGO Gene Nomenclature Committee*** (**Comité de Nomenclatura de Xenes de HUGO**) é un comité pertencente á *Human Genome Organisation* ou HUGO (Organización do Xenoma Humano), que ten a misión de aprobar un nome *único* e *con sentido* para cada un dos xenes humanos coñecidos baseándose nas consultas de expertos. Ademais dun nome longo, a HGNC asigna tamén a cada xene unha abreviatura, denominada *símbolo*. Os xenes humanos nomeados inclúen esencialmente os xenes codificantes de proteínas, xenes de ARN e pseudoxenes.

Propósito
---------

A miúdo as abreviaturas/símbolos de xenes e ás veces mesmo os nomes completos de xenes non son específicos para un único xene. Un exemplo claro disto é o símbolo CAP, que pode referirse a 6 xenes diferentes (BRD4, CAP1, LNPEP, PTPLA, SERPINB6, e SORBS1).

Os nomes curtos de xenes do HGNC, ou símbolos de xenes, a diferenza dos símbolos publicados e usados anteriormente, están asignados especificamente a un único xene. Isto pode dar lugar a ter que usar abreviaturas ou símbolos menos comúns para algúns xenes para evitar repeticións, pero reduce a confusión sobre a que xene nos estamos referindo.

Directrices para o nomeamento de xenes
--------------------------------------

O HGNC resume a súa estratexia para nomear os xenes e asignarlle símbolos (abreviaturas) da seguinte maneira:

1. o símbolo do xene debe ser único
2. os símbolos só deberían conter letras do alfabeto latino e números arábigos
3. os símbolos non deberían conter signos de puntuación ou acentuación nin a letra "G" para indicar xene
4. os símbolos non conterán ningunha referencia á especie que os posúe, por exemplo, os xenes humanos non conterán "H/h"

A descrición completa das directrices da nomenclatura do HGNC poden atoparse na súa páxina web  Arquivado 13 de novembro de 2013 en Wayback Machine.. O HGNC dedica os apéndices *\_v1, \_v2,..* a distinguir entre diferentes variantes de splicing e os *\_pr1, \_pr2,..* ás variantes de promotores dun só xene.

O HGNC declara tamén que "a nomenclatura dos xenes debería *evolucionar coas novas tecnoloxías* en vez de ser restritiva como ás veces ocorre cando se aplican sistemas de nomenclatura de xenes únicos históricas."

As directrices completas para o nomeamento de xenes humanos foron publicadas por última vez en 2002, pero o HGNC sacou posteriormente guías para tipos de locus específicos como os loci retrovirais endóxenos, variantes estruturais  e ARNs non codificantes.

Procedemento de nomeamento dos xenes
------------------------------------

Cando se asigna unha nova nomenclatura de xenes o HGNC fai esforzos para contactar cos autores que publicaron sobre o xene humano en cuestión por correo electrónico, e solicítanse as súas respostas sobre a nomenclatura proposta. O HGNC tamén se coordina cos Comités de Nomenclatura Xenómica da Rata e o Rato relacionados, con outros conservadores de bases de datos, e expertos en familias de xenes específicas ou conxuntos de xenes.

Revisión
--------

O procedemento de revisión do nome do xene é similar ao procedemento de nomeamento, pero cambiar o nome dun xene xa estandarizado despois de que se chegara a un consenso pode crear confusión, e a vantaxe de facelo é, por tanto, controvertida. Por esta razón o HGNC aspira a que os cambios no nome dun xene se fagan só se hai un amplo acordo para realizar este cambio entre a maioría dos investigadores que traballan con ese xene.

Notas
-----

1. ↑  "Copia arquivada". Arquivado dende o orixinal o 24 de setembro de 2015. Consultado o 26 de setembro de 2015.
2. ↑  Gray, KA; Daugherty, LC; Gordon, SM; Seal, RL; Wright, MW; Bruford, EA (Jan 2013). "Genenames.org: the HGNC resources in 2013.". *Nucleic Acids Research* **41** (Database issue): D545–52. PMC 3531211. PMID 23161694. doi:10.1093/nar/gks1066.
3. ↑  Wright, MW; Eyre, TA; Lush, MJ; Povey, S; Bruford, EA (Nov 2005). "HCOP: the HGNC comparison of orthology predictions search tool.". *Mammalian genome : official journal of the International Mammalian Genome Society* **16** (11): 827–8. PMID 16284797. doi:10.1007/s00335-005-0103-2.
4. ↑  Eyre, TA; Wright, MW; Lush, MJ; Bruford, EA (Jan 2007). "HCOP: a searchable database of human orthology predictions.". *Briefings in bioinformatics* **8** (1): 2–5. PMID 16951416. doi:10.1093/bib/bbl030.
5. ↑  Shows, TB; McAlpine, PJ; Boucheix, C; Collins, FS; Conneally, PM; Frézal, J; Gershowitz, H; Goodfellow, PN; et al. (1987). "Guidelines *for human* gene nomenclature. An international system *for human* gene nomenclature (ISGN, 1987)" (PDF). *Cytogenetics and cell genetics* **46** (1–4): 11–28. PMID 3507270. Arquivado dende o orixinal (PDF) o 04 de marzo de 2016. Consultado o 26 de setembro de 2015.
6. ↑  Wain, HM; Bruford, EA; Lovering, RC; Lush, MJ; Wright, MW; Povey, S (Apr 2002). "Guidelines for human gene nomenclature.". *Genomics* **79** (4): 464–70. PMID 11944974. doi:10.1006/geno.2002.6748.
7. ↑  Mayer, J; Blomberg, J; Seal, RL (May 4, 2011). "A revised nomenclature for transcribed human endogenous retroviral loci.". *Mobile DNA* **2** (1): 7. PMC 3113919. PMID 21542922. doi:10.1186/1759-8753-2-7.
8. ↑  Seal, RL; Wright, MW; Gray, KA; Bruford, EA (May 1, 2013). "Vive la différence: naming structural variants in the human reference genome.". *Human genomics* **7**: 12. PMC 3648363. PMID 23634723. doi:10.1186/1479-7364-7-12.
9. ↑  Wright, MW; Bruford, EA (Jan 2011). "Naming 'junk': human non-protein coding RNA (ncRNA) gene nomenclature.". *Human genomics* **5** (2): 90–8. PMC 3051107. PMID 21296742. doi:10.1186/1479-7364-5-2-90.
10. ↑  Wright, MW (Apr 9, 2014). "A short guide to long non-coding RNA gene nomenclature.". *Human genomics* **8** (1): 7. PMC 4021045. PMID 24716852. doi:10.1186/1479-7364-8-7.

Véxase tamén
------------

### Outros artigos

* Organización do Xenoma Humano (*Human Genome Organisation*, HUGO)
* Proxecto Xenoma Humano
* Xenoma humano
* Xene
* Nomenclatura dos xenes

### Ligazóns externas

* Páxina de inicio de HGNC
* Páxina de inicio de HUGO

|  |  |
| --- | --- |
| Control de autoridades | 
* Wd: Q1646383
* MAG: 167692126

 |